b"\n_START_ARTICLE_\nLafcadio Hearn\n_START_PARAGRAPH_\nPatrick Lafcadio Hearn (27. kes\xc3\xa4kuuta 1850 Lefkada \xe2\x80\x93 26. syyskuuta 1904 Tokio) oli kirjailija, joka tunnetaan parhaiten Japania k\xc3\xa4sittelevist\xc3\xa4 kirjoistaan, etenkin japanilaisten legendojen ja kummitustarinoiden kokoelmistaan. Hearn otti nimen Yakumo Koizumi (\xe5\xb0\x8f\xe6\xb3\x89\xe5\x85\xab\xe9\x9b\xb2) saatuaan Japanin kansalaisuuden.\n_START_SECTION_\nLapsuus\n_START_PARAGRAPH_\nHearn syntyi Lefkadassa, Joonianmeren kreikkalaisella saarella. Hearnin is\xc3\xa4 Charles Bush Hearn oli kotoisin Offalyn kreivikuntasta, Irlannista ja \xc3\xa4iti Rosa Antonia Cassimati Kytherasta, Joonianmeren saarelta. Charles Hearn palveli Ison-Britannian armeijassa sotilasl\xc3\xa4\xc3\xa4k\xc3\xa4rin\xc3\xa4, ja h\xc3\xa4nen asemapaikkansa oli Lefkadassa englantilaisten miehitt\xc3\xa4ess\xc3\xa4 saaria. Lafcadion alkuper\xc3\xa4inen ristim\xc3\xa4nimi oli Patricio Lefcadio Tessima Carlos Hearn._NEWLINE_Ennen Lafcadion syntym\xc3\xa4\xc3\xa4 Hearnin is\xc3\xa4 oli uudelleensijoitettu L\xc3\xa4nsi-Intian saarille, jonne h\xc3\xa4n l\xc3\xa4hti ilman vaimoaan. Lafcadio muutti \xc3\xa4itins\xc3\xa4 kanssa is\xc3\xa4ns\xc3\xa4 sukulaisten luo Dubliniin parivuotiaana. Charles Hearn palasi Irlantiin lyhyelle visiitille 1853, mutta l\xc3\xa4hti pian Krimin sotaan. Palattuaan sodasta Charles Hearn sai tiet\xc3\xa4\xc3\xa4 Lafcadion \xc3\xa4idin l\xc3\xa4hteneen takaisin Kreikkaan ja hyl\xc3\xa4nneen poikansa Sarah Holmes Brenanen, Lafcadion isot\xc3\xa4din, huomaan. Charles purki avioliittonsa ja l\xc3\xa4hti Intiaan uuden vaimonsa kanssa ilman poikaansa. Raivostunut t\xc3\xa4ti teki Lafcadion is\xc3\xa4st\xc3\xa4 perinn\xc3\xb6tt\xc3\xb6m\xc3\xa4n ja otti kuusivuotiaan Lafcadion hoiviinsa._NEWLINE_Ennen kymmenett\xc3\xa4 ik\xc3\xa4vuottaan Lafcadio oli l\xc3\xb6yt\xc3\xa4nyt t\xc3\xa4tins\xc3\xa4 kirjastosta mytologiaa k\xc3\xa4sittelevi\xc3\xa4 kirjoja, joihin h\xc3\xa4n ihastui. Hearn l\xc3\xa4hetettiin sis\xc3\xa4oppilaitoksiin Ranskan ja Englantiin. Teini-i\xc3\xa4ss\xc3\xa4 h\xc3\xa4n loukkaantui pelikent\xc3\xa4ll\xc3\xa4 ja menetti n\xc3\xa4\xc3\xb6n vasemmasta silm\xc3\xa4st\xc3\xa4\xc3\xa4n.\n_START_SECTION_\nNuoruus\n_START_PARAGRAPH_\n19-vuotiaana Hearn l\xc3\xa4hetettiin Yhdysvaltoihin, Cincinnatiin. H\xc3\xa4n eli muutaman vuoden tilap\xc3\xa4ist\xc3\xb6ill\xc3\xa4, kunnes p\xc3\xa4\xc3\xa4si toimittajaksi Cincinnati Enquirer -lehteen. Hearn kirjoitti niin mustien sek\xc3\xa4 muiden yhteiskunnan v\xc3\xa4h\xc3\xa4osaisten el\xc3\xa4m\xc3\xa4st\xc3\xa4 kuin murhareportaasejakin. Asuessaan Cincinnattissa h\xc3\xa4n my\xc3\xb6s hioi ranskan kielen taitoaan ja k\xc3\xa4\xc3\xa4nsi ranskankielisi\xc3\xa4 novelleja englanniksi._NEWLINE_Hearn sai potkut Cincinnati Enquirer -lehdest\xc3\xa4 aiheutettuaan skandaalin asumalla mulatti Alethea Foleyn kanssa, johon h\xc3\xa4n oli tutustunut asuessaan t\xc3\xa4yshoitolassa, jossa Foley toimi keitti\xc3\xb6apulaisena. Pian Cincinnati Commercial -lehti palkkasi Hearnin. Erottuaan Foleysta Hearn muutti New Orleansiin 1877. New Orleansissa Hearn raportoi Cincinnati Commercialille Louisianan politiikasta, mutta siirtyi sitten kirjoittamaan Times Democrat -lehdelle. Hearn ker\xc3\xa4si monikulttuurisen kaupungin asukkaiden tarinoita, sananlaskuja ja satuja ja k\xc3\xa4ytti niit\xc3\xa4 sek\xc3\xa4 lehtijutuissaan ett\xc3\xa4 kirjoissaan._NEWLINE_Vuosina 1887\xe2\x80\x931889 Hearn asui L\xc3\xa4nsi-Intian saarilla ja kirjoitti Harper's Magazine -lehteen.\n_START_SECTION_\nEl\xc3\xa4m\xc3\xa4 Japanissa\n_START_PARAGRAPH_\nSyksyll\xc3\xa4 1889 Harper's Magazine l\xc3\xa4hetti Hearnin Japaniin kirjoittamaan matkakuvauksia. Hearn saapui Jokohamaan 4. huhtikuuta 1890. Hearn erosi pian Harper'sin palveluksesta ja ryhtyi englannin opettajaksi Izumossa, jossa tapasi Setsu Koizumin. Hearn avioitui Koizumin kanssa 1891. Liitosta syntyi nelj\xc3\xa4 lasta._NEWLINE_Hearn jatkoi kirjoittamista The Atlantic Monthly -lehdelle. Vuonna 1891 Hearn siirtyi opettamaan Kumamotoon, jossa h\xc3\xa4n viipyi kolme vuotta. 1895 (tai 1896) h\xc3\xa4n antoi adoptoida itsens\xc3\xa4 vaimonsa sukuun hankkiakseen Japanin kansalaisuuden. Samana vuonna h\xc3\xa4n aloitti englantilaisen filologian professorina Tokion yliopistossa, jossa h\xc3\xa4n opetti vuoteen 1903 asti._NEWLINE_Hearn ehti kirjoittaa 11 kirjaa Japanista ennen kuin kuoli syd\xc3\xa4nkohtaukseen syyskuussa 1904."